
ԿԱԹՈՂԻԿՈՍԱԿԱՆ ՓՈԽԱՆՈՐԴԻ ԱՄԱՆՈՐԻ ԵՒ Ս. ԾՆՈՒՆԴԻ ՊԱՏԳԱՄ

«Ցանկամ տեսնել զիմ Կիլիկիա, 
աշխարհ որ ինձ ետուր արեւ»
 
Սիրեցեա՛լ հայորդիներ,
Կը գտնուինք 2016 տարուան սեմին, եւ որովհետեւ Հայկական Ցեղասպանութեան 100-Ամեակի մարտահրաւէրները մինչեւ մեր արդար դատին ամբողջական հատուցումը կը մնան ի զօրու, կը հրաւիրենք կիպրահայութիւնը իր տարեկան գործունէութեան ուղեգիծ որդեգրելու «Կիլիկիա» Մաղթերգին «Ցանկամ տեսնել զիմ Կիլիկիա, աշխարհ որ ինձ ետուր արեւ» համահայկական ձգտումը։ 
Յակոբ Օշական հետեւեալ բառերով կը ներկայացնէ «Կիլիկիա»-ն եւ կը դրուատէ անոր թարգմանիչ Նահապետ Ռուսինեանը. «Այս մտա-ծումներուն գիծով ստիպուած եմ խօսիլ «Կիլիկիա» քերթուածին ալ վրայ։ Ռուսինեան, լիբանանեան խռովութեանց ժամանակ (1861), իր պետին՝ Ֆուատ փաշայի հետ, եղած է Պէյրութ, ու չես գիտեր ինչ յոյզերու խթանին տակ այցելած է Կիպրոս, Կիլիկիա, ձիու քամակին, ոտքերուն վրայ դանդաղ օրօրուելէն, որպէսզի մորթովը զգար հայրենի հողին անմեռ ծորումները։ Այդ պտոյտներուն ընթացքին է, որ ունեցած է հաւանաբար սրբազան ներշնչումը «Կիլիկիա»-ն թարգմանելու։ Բնագիրը, «Ma Normandie», ֆրանսական բանաստեղծութեան մէջ հասարակ քերթուած մըն է գրեթէ, որոշ ջերմութեամբ։ Բայց անոր թարգմանութիւնը գոհար մը, այս անգամ՝ հայ բանաստեղծութեան մէջ։ Ի՞նչն է հեղինակը սա իրո-ղութեան։ Ռուսինեան չէ թարգմանած, այլ, ամէն իրաւ բանաստեղծի նման, գրած է իր քերթուածը» (Յակոբ Օշական, Համապատկեր Արեւ-մըտահայ Գրականութեան, Առաջին Հատոր, Զարթօնքի Սերունդ, Ա. եւ Բ. Գիրք, Անթիլիաս, 2015, էջ 236)։
Չափազանցած չենք ըլլար, երբ ըսենք թէ Հայաստանի եւ Սփիւռքի հայութեան միացեալ ջանքերով Հայկական Ցեղասպանութեան 100-Ամեակը ամբո՛ղջ աշխարհը ցնցեց։ Մեր ակնկալածէն աւելի էին դրական արձագանգն ու կարգ մը նոր զարգացումները, որոնց մէջ մենք եւս մեր գործօն մասնակցութիւնը բերինք։ Սակայն իրագործուածով պէտք չէ բաւարարուիլ. մեր պայքարը պիտի շարունակենք մինչեւ ամբողջական յաղթանակ, երբ ազգովին վերադառնանք բռնագրաւեալ Հայաստան եւ Կիլիկա, ու «Կիլիկիա» Մաղթերգին բառերը բարեփոխելով հանգիստ սրտով բոլոր հայերս միաբերան ըսենք. «Հասանք Կիլիկիա, որուն արեւը այլեւս անկորզելի կեանք կու տայ մեզի»։
Հայկական Ցեղասպանութեան 100-Ամեակի տպաւորութիւններս շատ են՝ Ս. Էջմիածնէն մինչեւ Անթիլիաս։ Սակայն կը բաւարարուիմ միայն յիշելով, թէ 17–22 Յունիս 2015-ին ուխտաւորաբար այցելեցի Ջաւախք, Կարս, Անի, Վան, Աղթամար, Սասուն եւ Էրզրում ու 22 Օգոս-տոսին՝ Ատանա եւ Սիս։ Առաջին անգամ կ՚այցելէի Արեւմտեան Հա-յաստան եւ երրորդ անգամ Կիլիկիա. երկու տեղերն ալ ներկայիս անի-րաւօրէն Թուրքիոյ կը պատկանին։
Այսօր, երբ մտորումի յաճախանքով կ՚անդրադառնամ այս երկու այցելութիւններուս, նախ հարց կու տամ՝ հայորդի մը ինչո՞ւ իր հայ-րենիքը այցելելու պարտադրանքին տակ պիտի գտնուի։ Բոլոր հայերուս արդար իրաւունքը չէ՞ իր պապենական հողին վրայ ապրիլը։ Ահաւասիկ հո՛ս է բանալին Հայկական Ցեղասպանութեան թղթածրարը թուրքին եւ բոլոր թրքամէտ մարդոց եւ պետութիւններուն բանալու։ Մենք եթէ մեր հողերուն վրայ ջարդուէինք, հայկական մնացորդաց մը պիտի վերապրէր եւ շուտով վերընձիւղէր։ Թրքական ճիւաղային ծրագիրը հայը նախ աքսորեց եւ ապա կոտորեց, ու այսօր պարտադրաբար իսլամացած հայեր միայն կը գտնուին մեր դարաւոր հողերուն վրայ...։ Երկրորդ, կը զարմանամ, թէ նոյն թո՞ւրքն էր, որ մէկուկէս միլիոն հայ ջարդեց 1915-ին եւ այսօր պատմական Հայաստանի ու Կիլիկիոյ հիւրանոցներուն եւ ճաշարաններուն մէջ «բարի եկաքի» ջերմ զգացումներով կը դիմաւորէ մեզ։ Այս ի՜նչ «մարդկայնութիւն» է. կարծէք ամեն բան բնական եւ խաղաղ ընթացած է ու մենք՝ հայերս մենք զմեզ ու աշխարհը խաբած ենք եւ կը շարունակենք խաբել, ըսելով՝ թէ 20-րդ դարու առաջին ցեղասպանութեան զոհերն ենք…։ Հայութիւնը արդարութիւն կը պահանջէ, որպէսզի վերջ դրուի այս կեղծիքին, իրաւունքը թագաւորէ եւ այլես ցեղասպանութիւններ չկրկնուին։
«Ցանկամ տեսնել զիմ Կիլիկիա, աշխարհ որ ինձ ետուր արեւ» մաղթանքը կենսունակութեան պատգամը կը փոխանցէ մեզի։ Մեր հայրենաբաղձութեան կողքին, ան մեզ կը հրաւիրէ Յիսուս Քրիստոսի սուրբ ծննդեան եւ աստուածայայտնութեան բերած նո՛ր կեանքի, առաւե՛լ կեանքի պրիսմակէն դիտելու մեր հայ քրիստոնեայի կեանքը, որպէսզի 6 Յունուարին, երբ հայ եկեղեցիներու կամարներուն տակ համախմբուինք հայո՛ւն Ս. Ծնունդը տօնելու, Արդարութեան Արեւին՝ Յիսուս Քրիստոսի առաջնորդութեամբ վերանորոգենք մեր հայ քրիստոնէական ինքնութիւնը եւ իրարու բարեմաղթենք. «Քրիստոս ծնաւ եւ յայտնեցաւ. ձեզի մեզի մեծ աւետիս». ամէն։
 
Նիկոսիա, 1 Յունուար 2016                                         Նարեկ Արքեպիսկոպոս

